สปส.เทหน้าตักขยายลงทุนนอกหาผลตอบแทน
ประกันสังคมเตรียมเพิ่มเงินลงทุนต่างประเทศอีก 200 ล้านเหรียญสหรัฐ ตั้งเป้าผลตอบแทนปีนี้ 4 หมื่นล้าน
11 ต.ค. 2555

ประกันสังคมเตรียมเพิ่มเงินลงทุนต่างประเทศอีก 200 ล้านเหรียญสหรัฐ ตั้งเป้าผลตอบแทนปีนี้ 4 หมื่นล้าน
นายวิน พรหมแพทย์ หัวหน้างานลงทุนต่างประเทศและอสังหาริมทรัพย์ สำนักงานประกันสังคม (สปส.) เปิดเผยว่า สปส.จะเพิ่มเม็ดเงินการลงทุนในต่างประเทศขึ้นมาอีก 200 ล้านเหรียญสหรัฐ ในช่วงปลายปีนี้จนถึงต้นปีหน้า เพื่อนำไปลงทุนในตราสารหนี้ต่างประเทศในสัดส่วน 60% ตลาดหุ้น 20% และอสังหาริมทรัพย์ 20% 
นายวิน ชี้แจงว่า ผลของการเพิ่มเม็ดเงินดังกล่าว จะทำให้สัดส่วนการไปลงทุนในต่างประเทศเพิ่มขึ้นเป็น 5% จากปัจจุบัน 3% ของเม็ดเงินรวม 9.2 แสนล้านบาท ซึ่งเม็ดเงินที่เพิ่มขึ้นจะนำไปลงทุนในตลาดพันธบัตรของประเทศเกิดใหม่ เช่น โปแลนด์ มาเลเซีย ออสเตรเลีย เป็นต้น เนื่องจากมีอัตราการเติบโตทางด้านเศรษฐกิจอยู่ในระดับสูง และผลกระทบจากวิกฤตยุโรปและสหรัฐมีไม่มาก ทำให้อัตราผลตอบแทนยังคงอยู่ในระดับสูง
ขณะที่การลงทุนอสังหาริมทรัพย์นั้น จะจัดตั้งเป็นกองทุนส่วนบุคคลและว่าจ้างให้ บลจ.ธนชาต เป็นผู้บริหารการลงทุนอสังหาริมทรัพย์ในต่างประเทศ 
สำหรับภาพรวมของผลตอบแทนในปีนี้ คาดว่าจะมีกำไรจากการลงทุนประมาณ 4 หมื่นล้านบาท หลังจากช่วง 6 เดือนที่ผ่านมาสามารถทำกำไรได้แล้ว 2.1 หมื่นล้านบาท โดยในอนาคต สปส.ต้องการสร้างผลตอบแทนให้อยู่ในระดับ 6% เพื่อให้สอดคล้องกับจำนวนผู้เกษียณอายุ 
ทั้งนี้ ในปี 2554 สามารถสร้างผลตอบแทนในระดับ 6.4% ผลตอบแทน 5 ปีย้อนหลังอยู่ที่ 7.17% ของเงินลงทุนรวม 9.2 แสนล้านบาท